**Procedura de participare Şi suspendare a accesului la tranzacŢionare pe pieŢele centralizate OPERATE de BRM**

#### TITLUL I – DISPOZIŢII GENERALE

# Art. 1 SCOP

Prezenta procedură cuprinde norme privind participarea şi suspendarea participanţilor la pieţele centralizate de gaze naturale administrate de BRM şi cuprinde etapele parcurse şi acţiunile întreprinse de operatorii economici şi de BRM în vederea participării şi suspendarea accesului acestora la pieţele centralizate de gaze naturale.

**Art. 2 DOMENIU DE APLICARE**

Procedura se aplică Operatorilor Economici şi BRM cu privire la procesul de participare şi suspendare a accesului la pieţele centralizate de gaze naturale.

**Art. 3 DEFINIŢII ŞI ABREVIERI**

**a) Operatorul Pieţelor Centralizate** - persoana juridică titulară de licenţă care asigură organizarea şi administrarea pieţelor centralizate de gaze naturale, cu excepţia pieţei de echilibrare, în vederea tranzacţionării de gaze naturale pe termen scurt, mediu şi lung, conform reglementărilor emise de autoritatea competentă;

**b) Broker** - persoana fizică aflată în relaţii de muncă cu Operatorul Economic sau cu o societate de brokeraj desemnată în Convenţia de Participare, având ca principale atribuţii menţinerea relaţiei cu operatorul pieţei centralizate, introducerea şi întreţinerea ordinelor în timpul şedinţelor de tranzacţionare şi dreptul de a angaja răspunderea Operatorului Economic pe care-l reprezintă în relaţia cu operatorul pieţei centralizate;

**c)** **Societate de Brokeraj** - societatea comerciala constituita in baza Legii nr. 31/1990, republicata, cu modificarile si completarile ulterioare, recunoscuta ca intermediar profesionist in bursa de marfuri, detinand calitatea de membru actionar al unei burse de marfuri sau de membru afiliat al acesteia, avand ca obiect de activitate prestarea serviciilor de brokeraj;

**d) Convenţia de Participare** - convenţie standardizată ce prevede drepturile şi obligaţiile reciproce dintre Operatorul Economic şi operatorul pieţei centralizate de gaze naturale, cu excepţia pieţei de echilibrare, în vederea tranzacţionării de gaze naturale pe termen scurt, mediu şi lung;

**e) Operator Economic** - persoana fizică sau juridică din sectorul gazelor naturale care desfăşoară cel puţin una din activităţile următoare: producţie, transport, distribuţie, furnizare, administrare pieţe centralizate, cumpărare sau înmagazinare de gaze naturale, inclusiv GNL;

**f) Ordin** - oferta de vânzare/cumpărare iniţiată de către un Operator Economic din sectorul gazelor naturale, căreia i se asociază cel puţin un contract de vânzare - cumpărare cu caracteristici definite de Operatorul Economic;

**i) Piaţa Centralizată de Gaze Naturale** - cadrul organizat de desfăşurare a tranzacţiilor cu gaze naturale între Operatorii Economici din sectorul gazelor naturale care funcţionează pe baza unor reguli specifice aprobate de Autoritatea Competentă;

**j) Autoritatea Competentă** - Autoritatea Naţională de Reglementare în Domeniul Energiei (ANRE).

**Art. 4 DOCUMENTE DE REFERINŢĂ**

(1) Legea energiei electrice şi a gazelor naturale nr. 123/2012;

(2) Legea Burselor de Marfuri nr. 357/2005;

(3) Regulament privind cadrul organizat de tranzacţionare pe pieţele centralizate de gaze naturale;

(4) Procedurile de tranzacţionare pe pieţele centralizate de gaze naturale;

(5) Convenţia de participare.

**Art. 5 PARTICIPAREA LA ŞEDINTELE DE TRANZACŢIONARE**

(1) **Î**n vederea participării la şedinţele de tranzacţionare organizate prin intermediul pieţelor centralizate administrate de BRM poate introduce şi întreţine ordine de vânzare/cumpărare orice membru acţionar sau membru afiliat al Bursei Române de Mărfuri SA şi orice Operator Economic care a obţinut statutul de societate de brokeraj a BRM.

(2) Societăţile de brokeraj introduc ordine prin intermediul brokerilor, persoane fizice angajate în cadrul acestor societăţi.

(3) BRM va aloca un cod alfanumeric fiecărei societăţi de brokeraj.

(4) Pentru a introduce ordine pe cont propriu societatea de brokeraj va semna Convenţia de Participare.

(5) Brokerul va primi drept de tranzacţionare numai după semnarea Convenţiei de Participare.

(6) BRM va fi înştiinţată în scris de către societatea de brokeraj asupra modificării oricăror menţiuni ale Convenţiei de Participare în termen de 5 zile lucrătoare de la momentul modificării propriu-zise.

(7)La Convenţia de Participare se vor anexa cel puţin următoarele:

a) certificat constatator emis de către Oficiul Registrului Comerţului, în original sau în copie, cu cel mult 90 de zile înainte de data depunerii;

b) copia licenţei şi a anexei licenţei emisă de către Autoritatea Naţională de Reglementare în Domeniul Energiei, cu excepţia consumatorilor eligibili noncasnici;

c) dacă este cazul, contractul de membru afiliat;

d) numele persoanei împuternicite să reprezinte societatea de brokeraj în calitate de broker;

e) dovada achitării tarifului de înscriere.

**Art. 6 RESPONSABILITĂŢILE BRM ÎN CALITATE DE OPERATOR AL PIEŢELOR CENTRALIZATE DE GAZE NATURALE**

(1) Bursa Română de Mărfuri analizează documentele depuse de Operatorii Economici interesaţi, din punct de vedere administrativ, verificând totodată conformitatea acestora cu solicitările prevăzute la art. 5 şi hotărăşte:

(a) acceptarea participării Operatorului Economic pe pieţele centralizate de gaze naturale;

(b) respingerea participării Operatorului Economic cu recomandarea completării, corectării sau, după caz, transmiterii informaţiilor sau a documentelor lipsă, într-un termen de 2 zile de la constatarea neîndeplinirii condiţiilor prevăzute la art.5;

(2) Bursa Română de Mărfuri comunică în scris în termen de maximum 2 zile decizia acceptării participării Operatorului Economic pe pieţele centralizate de gaze naturale.

(3) Bursa Română de Mărfuri înregistrează şi păstrează, în cadrul Departamentul Energie Electrică şi Gaze Naturale (DEEGN), documentaţia tuturor operatorilor economici care solicită participarea la pieţele centralizate de gaze naturale, cu respectarea cerinţelor de confidenţialitate, în conformitate cu prevederile legislaţiei în vigoare.

**Art. 7** **RESPONSABILITĂŢILE OPERATORILOR ECONOMICI PARTICIPANŢI LA PIEŢELE CENTRALIZATE DE GAZE NATURALE**

(1) Depun documentele necesare participării la piaţa centralizată de gaze naturale;

(2) Completează, corectează şi după caz transmit clarificări referitoare la documentele depuse în vederea participării la pieţele centralizate de gaze naturale;

(3) Actualizează informaţiile şi documentele solicitate la art. 5.

(4) Respectă prevederile convenţiei de participare la pieţele centralizate de gaze naturale ale regulamentului şi ale procedurilor de tranzacţionare.

#### TITLUL II – SUSPENDAREA PARTICIPANŢILOR DE LA ŞEDINTELE DE TRANZACŢIONARE

**Art. 8 SUSPENDAREA**

(1) BRM are dreptul să decidă suspendarea dreptului de tranzacţionare, în baza art. 24 si art. 25 din Legea nr. 357/2005 a Burselor de Marfuri a Regulamentului, Procedurii şi a Convenţiei de Participare.

(2) BRM poate să decidă măsura suspendării/revocării dreptului de tranzacţionare în situaţia în care Operatorul Economic nu respectă obligaţiile ce-i revin conform punctului IV din Convenţia de participare.

(3) BRM poate decide suspendarea/revocarea dreptului de tranzacţionare unui broker al Operatorului Economic în situaţia în care brokerul respectiv perturbă buna desfăşurare a şedinţelor de tranzacţionare.

(4) În situaţia în care un broker al Operatorului Economic este suspendat/revocat, Operatorul Economic poate numi o altă persoană împuternicită să reprezinte societatea de brokeraj în calitate de broker.

(5) Orice decizie de suspendare a dreptului de tranzacţionare va fi supusă aprobării Consiliului de Administraţie al BRM.

(6) Orice modificări aduse procedurii de participare şi suspendare a accesului la tranzacţionare pe pieţele centralizate administrate de BRMvor intra în vigoare numai după obţinerea avizului Autorităţii Competente.